TRITN จับมือ “Road King” ลุยโครงการค่าผ่านทาง-โครงสร้างพื้นฐาน
TRITN จับมือ “Road King” ลุยโครงการค่าผ่านทาง-โครงสร้างพื้นฐาน
18 ธ.ค. 2561

นางสาวหลุยส์ เตชะอุบล ประธานกรรมการบริหาร บริษัท ไทรทัน โฮลดิ้ง จำกัด (มหาชน) หรือ TRITN เปิดเผยว่า บริษัทได้ลงนามข้อตกลง (MOU) ร่วมกับ RKE International Holdings Limited (RKE) เมื่อช่วงต้นสัปดาห์ที่ผ่านมา
โดยการลงนามในบันทึกข้อตกลงครั้งนี้ RKE จะเป็นหุ้นส่วนทางธุรกิจกับบริษัทฯ โดยมี TRITN เป็นแพลตฟอร์มสำคัญในภูมิภาคเอเชียตะวันออกเฉียงใต้ เพื่อการเติบโตและการขยายตัวของงานพัฒนาโครงการค่าผ่านทางและโครงสร้างพื้นฐาน รวมถึงเพื่อการลงทุนในสินทรัพย์วัสดุก่อสร้างอันเนื่องมาจากการขาดแคลนอุปกรณ์ในภูมิภาค
สำหรับ RKE เป็นบริษัทย่อยของ Road King Infrastructure Limited ดำเนินธุรกิจลงทุนและเป็นผู้ประกอบการเกี่ยวกับทางด่วนที่มีประสบการณ์ในอุตสาหกรรมทางพิเศษมากว่า 20 ปี มีการลงทุนที่หลากหลาย ปัจจุบันก่อสร้างทางด่วนกว่า 5 สาย ระยะทางรวม 340 กม.
ด้านนาย เชิดศักดิ์ กู้เกียรตินันท์ กรรมการบริษัท TRITN กล่าวว่า ในฐานะบริษัทก่อสร้างที่ได้รับความร่วมมือจากพันธมิตรที่แข็งแกร่งต่างๆ บริษัทเชื่อมั่นว่าจะได้รับประโยชน์จากการเติบโตทางเศรษฐกิจที่จะเกิดขึ้นจากโครงการ One Belt One Road Initiative และคาดว่าจากสถานะทางสังคมและการเมืองที่แข็งแกร่งของไทยที่จะเกิดขึ้นภายในปีหน้าจะเป็นปัจจัยที่ส่งเสริมให้ธุรกิจของบริษัทก้าวเดินไปได้อย่างมีประสิทธิภาพ
โดยในปี 2561 ที่ผ่านมา TRITN ได้ประกาศความร่วมมือกับพันธมิตรคุณภาพในหลายโครงการ เช่น การอนุมัติการเข้าเพิ่มทุนในหุ้นของบริษัทฯ แบบเฉพาะเจาะจงให้กับ Asia Alpha Equity Fund 3 และ Brooker Group Public Company, การลงนามความร่วมมือเป็นพันธมิตรทางธุรกิจกับ China Railway Construction Corporation Limited (CRCC) และการลงนามความร่วมมือเป็นพันธมิตรทางธุรกิจกับ SIAM LNG อันเป็นสัญญาณที่ดีต่อการดำเนินธุรกิจของบริษัทในปี 2562 ที่จะถึงนี้